作者:無名氏
標題:六州
內容:良夜永，玉漏正遲遲。丹禁肅，周廬列，羽衛繞皇闈。嚴鼓動，畫角聲齊。金管飄雅韻，遠逐輕颸。薦嘉玉、躬祀神祗。祈福為黔黎。升中盛禮，增高益厚，登封檢玉，時邁合周詩。玄文錫，慶雲五色相隨。甘露降，醴泉湧，三秀髮靈芝。皇猶播、史冊光輝。受鴻禧。萬年永固丕基。吾君德、蕩蕩巍巍。邁堯舜文思。從今寰宇，休牛歸馬，耕田鑿井，鼓腹樂昌期。